“จีน” ล็อกดาวน์ “เซี่ยงไฮ้” 9 วัน เร่งตรวจเชื้อโควิด-19 คุมแพร่ระบาด
“จีน” ประกาศล็อกดาวน์ “เซี่ยงไฮ้” 9 วันเริ่มวันนี้ เร่งตรวจเชื้อโควิด-19 คุมแพร่ระบาด
“จีน” ประกาศล็อกดาวน์ “เซี่ยงไฮ้” 9 วันเริ่มวันนี้ เร่งตรวจเชื้อโควิด-19 คุมแพร่ระบาด
28 มี.ค. 2565

สำนักงานป้องกันและควบคุมโรคโควิด-19 ของเมืองเซี่ยงไฮ้ ระบุว่า การล็อกดาวน์ส่วนแรกจะมีขึ้นตั้งแต่เวลา 05.00 น. ของวันที่ 28 มี.ค.2565 ไปจนถึงเวลา 05.00 น.ของวันที่ 1 เม.ย.2565 โดยครอบคลุมพื้นที่ฝั่งตะวันออกและทางตอนใต้ของลุ่มแม่น้ำหวงผู่ เพื่อทำการตรวจหาเชื้อโควิด-19 ให้กับประชาชนเป็นวงกว้าง และการล็อกดาวน์ส่วนที่สองจะมีขึ้นตั้งแต่เวลา 03.00 น.ของวันที่ 1 เม.ย.2565 ไปจนถึงเวลา 03.00 น.ของวันที่ 5 เม.ย.2565 โดยครอบคลุมพื้นที่เขตเมืองทางฝั่งตะวันตกของลุ่มแม่น้ำหวงผู่
ทั้งนี้มาตรการล็อกดาวน์ชั่วคราวครั้งนี้มีเป้าหมายที่จะควบคุมการแพร่ระบาดของโรคโควิด-19 และปกป้องชีวิตของประชาชน รวมทั้งให้เป็นไปตามเป้าหมายโควิดเป็นศูนย์ หรือ Zero-COVID ของรัฐบาลจีน
โดยในระหว่างการบังคับใช้มาตรการล็อกดาวน์ครั้งนี้ ประชาชนจะถูกสั่งไม่ให้ออกจากบ้าน ขณะที่การบริการด้านขนส่งสาธารณะและการบริการเรียกรถโดยสารจะถูกระงับ นอกจากนี้ รถยนต์ส่วนบุคคลจะไม่ได้รับอนุญาตให้วิ่งบนท้องถนน เว้นแต่กรณีที่จำเป็น
นอกจากนี้ ธุรกิจต่าง ๆ จะถูกสั่งให้ปิดการดำเนินงาน หรืออาจให้พนักงานทำงานจากที่บ้าน ยกเว้นธุรกิจที่ให้บริการของใช้ประจำวันแก่ประชาชนที่สามารถเปิดทำการได้ แต่ต้องอยู่ภายใต้การกำกับดูแล